Brandstofpryse: Motoriste kry goeie nuusDie departement van energie sal Vrydag die brandstofpryse vir September aankondig met die prys van petrol wat na verwagting met meer as 60c per liter sal daal. Volgens Paul Joubert, senior ekonomiese navorser by die Solidariteit Navorsingsinstituut (SNI), kan die prys van ŉ liter 95-oktaan petrol volgende Woensdag met sowat 72c daal. “Dit is indien die huidige oorverhalings op die prys van petrol vir die res van die week volgehou word en die leiheffing (“slate levy”) van 4,38 sent verwyder word.” Joubert sê die groothandelprys van diesel kan onder dieselfde toestande met sowat 25c per liter daal. “Die rand se wisselkoers teen die dollar was gemiddeld deur die loop van Augustus op so te sê dieselfde vlakke as in Julie, maar die internasionale pryse van petroleumprodukte is al sedert die einde van Junie op ŉ dalende trajek, wat deur die loop van Augustus volgehou is.” Joubert sê dit is wel moontlik dat die departement van energie Vrydag ŉ styging in die winsmarges wat vir groot- en kleinhandelaars toegelaat word, kan aankondig. “Dit is nie moontlik om te voorspel wanneer sulke stygings sal plaasvind, of hoe groot dit sal wees nie, maar dit gebeur dikwels in September of Oktober.” Joubert sê indien die departement wel so ŉ styging afkondig, of indien die leiheffing nie soos verwag daal nie, kan dit die verwagte dalings in die petrol- en dieselpryse kleiner maak, op sowat 67c en 20c per liter onderskeidelik.